Toimetulekutoetuse võrdsustamise eelnõu läbis esimese lugemise - Riigikogu
Toimetulekutoetuse võrdsustamise eelnõu läbis esimese lugemise
10.04.2012 / Fraktsioonide pressiteated, Eesti Keskerakonna fraktsioon
Täna läbis Riigikogus esimese lugemise Keskerakonna fraktsiooni algatatud Sotsiaalhoolekande seaduse muutmise seaduse, mille eesmärk on võrdsustada toimetulekutoetus kõigi toimetulekutoetust saavate pereliikmete vahel ning mitte arvestada lastetoetust sissetulekuna toimetulekutoetuse määramisel.
„Esimene meie ettepanek on mitte arvestada lastetoetust sissetulekuna toimetulekutoetuse määramisel,“ selgitas Riigikogu sotsiaalkomisjoni aseesimees Yana Toom, „see annab võimaluse saada toimetulekutoetust ka neil lastega peredel, kus praegu üks toetus teise nii-öelda ära sööb“
Toomi sõnul suurendab eelnõu teine ettepanek toimetulekupiiri. „On arusaamatu, kuidas ühe lapse toimetulekupiir saab olla väiksem kui ametlik toidukorvi maksumus.“
„Mul on hea meel, et sotsiaalkomisjoni esimees Margus Tsahkna andis lubaduse, et kui valitsus koostab järgmise aasta riigieelarvet, siis arvestatakse kindlasti nende ettepanekutega ja seaduseelnõudega, mis on menetluses,“ lisas Toom.
Seaduseelnõu on planeeritud jõustuma 1. jaanuarist 2013 ning suurendab riigieelarve kulusid 5,6 miljoni euro võrra.